Sülysáp Nagyközség Önkormányzata Képviselő-testületének 
6/2008. (III. 17.) rendelete

az állattartás helyi szabályairól

EGYSÉGES SZERKEZETBEN

az azt módosító 4/2009 (III. 19.), 16/2012. (V. 22.) 
és 17/2012. (VI. 29.) önkormányzati rendelettel

Sülysáp Nagyközség Önkormányzata Képviselő-testülete (a továbbiakban: képviselő-testület) az Alkotmány 44/A. § (2) bekezdése és a helyi önkormányzatokról szóló 1990. évi LXV. törvény 16. § (1) bekezdése biztosított jogkörében eljárva - figyelembe véve az állategészségügyről szóló 2005. évi CLXXVI törvény (továbbiakban: Állategészségügyi törvény) és végrehajtási rendeletei, a hulladékgazdálkodásról szóló 2000. évi XLIII. törvény 31.§. (2) bekezdésében, valamint az állati hulladékok kezelésének és a hasznosításukkal készült termékek forgalomba hozatalának állategészségügyi szabályairól szóló 71/2003. (VI. 27.) FVM rendeletben foglaltakat, valamint az állatok védelméről és kíméletéről szóló 1998. évi XXVIII. törvényben meghatározottakat - az állattartás helyi szabályaira vonatkozóan az alábbi rendeletet alkotja.
I. fejezet

Általános rendelkezések

1. § E rendelet célja azon szabályok meghatározása, amelyek elősegítik az állattartók, valamint az állattartással érintettek érdekeinek érvényesülését, s biztosítják, hogy az állattartás mások nyugalmát, biztonságát és testi épségét ne veszélyeztesse, mások értékeit ne károsítsa, és mindenkor feleljen meg a vonatkozó állategészségügyi, állatvédelmi, építésügyi és környezetvédelmi előírásoknak.

2. § (1) E rendelet hatálya – a (2) bekezdésben megállapított kivétellel – az önkormányzat közigazgatási területén folytatott (bel és külterületen egyaránt) állattartásra terjed ki.

(2) A rendelet hatálya nem terjed ki 
a) az egészségügyi és állategészségügyi kutató és oktató valamint a rendészeti szerveknél folytatott állattartásra, 
b) az egészségügyi okból rászoruló által tartott vezető- és jelzőkutyákra, 

c) a kedvtelésből tartott állatokra, továbbá 
d) az alkalmi, cirkuszi rendezvényekre és állatkiállításokra. 
(3) A rendelet személyi hatálya kiterjed az 1. §-ban meghatározott állatok tulajdonosaira, függetlenül attól, hogy az természetes személy, jogi személy vagy jogi személyiséggel nem rendelkező társaság, szervezet.

3. § (1) A rendelet célja, hogy szabályozza az állattartás helyi rendjét és feltételeit, beleértve
· a haszonállat tartására vonatkozó előírásokat,

· a kedvtelésből tartott állatok tartására vonatkozó szabályokat,

· a közterületre vonatkozó állattartási szabályokat.
(2) Az állat tulajdonosa az állatok elhelyezéséről, táplálásáról és egészségvédelméről köteles úgy gondoskodni, hogy az állatok tartása a környezetet ne károsítsa, az emberek, továbbá az állatok egészségét ne veszélyeztesse. Olyan tartástechnológiát kell alkalmazni, amely az állatok fertőzésmentes, egészséges környezetben való tartását teszi lehetővé és biztosítja, hogy az állati termék közvetlenül emberi fogyasztásra vagy élelmiszer előállításra alkalmas legyen.

4. § E rendelet alkalmazásában
a. állattartás: olyan tevékenység, amelynél az állat tartása állati eredetű termék előállítására (pl. hús, tej, tojás, gyapjú), munkavégzésre, sportcélok elérésére, kedvtelésre irányul. Nem minősül állattartásnak a családi szükségletek kielégítése vagy feldolgozás céljából vásárolt vagy beszállított állatok legfeljebb egy hétig történő, átmeneti tartása.
b. állattartó épület: közvetlenül az állatok elhelyezésére, védelmére szolgáló létesítmény

c. állattartó telep: egy háztartás állattartásból származó élelemigényét meghaladó mennyiségű állat tartására szolgáló, építési engedéllyel megvalósított létesítmény
d. nagylétszámú állattartó telep: az állategészségügyi szabályzat kiadásáról szóló 41/1997 (V.28.) FM rendelet 1. sz. függelékében meghatározott legkevesebb 30 ló, vagy 50 szarvasmarha, vagy 200 juh, kecske, vagy 100 sertés, vagy 2000 növendék baromfi, vagy 500 kifejlett baromfi (tyúkfélék, vizi szárnyasok, pulyka, stb.), vagy 50 strucc, vagy 50 anyanyúl és szaporulata elhelyezésére szolgál.
e. nagyállat: ló, szarvasmarha, bivaly, szamár, öszvér, futómadarak (strucc, emu).
f.    kisállat: sertés, juh, kecske.
g. egyéb kisállat: baromfifélék, galamb, házinyúl.
h. prémes állat: nutria, róka, pézsma, nyérc, nyest, görény.
i.    haszonállat: a továbbiakban a e)–g) pont alattiak - valamint a méhek.
j.    kedvtelésből tartott állat: eb, macska, díszállat, minden olyan állatfaj egyede, amelynek tartása nem kifejezetten jövedelemszerzés céljából történik, valamint amelynek húsa étkezési célokat (az európai étkezési szokások figyelembevételével) nem szolgál.
k.    egyéb állatok: minden más, e rendeletben fel nem sorolt, valamint Magyarországon nem honos állatok. 

l.    állattartó: az állat tulajdonosa ill. aki az állatot vagy állatállományt gondozza, felügyeli, értve ez alatt a közös háztartásban élőket is.

m. jó gazda gondossága: az, az emberi tevékenység, amely arra irányul, hogy az állat számára olyan életkörülményeket biztosítson, amely az annak fajára, fajtájára és nemére, korára jellemző fizikai, élettani, tenyésztési és etológiai sajátosságainak, egészségügyi állapotának megfelel, tartási, takarmányozási igényeit kielégíti, (elhelyezés, táplálás, gyógykezelés, tisztán tartás, nyugalom, gondozás, kiképzés, nevelés, felügyelet).

n. veszélyes állat: a veszélyes állatokról és tartásuk engedélyezésének részletes szabályairól szóló 8/1999.(VIII.13.) KÖM-FVM-KNÖM-BM együttes rendelet 1.sz. melléklete szerinti állat, továbbá azoknak az állatfajoknak az egyedei, melyet a hatáskörrel rendelkező hatóság veszélyes állattá nyilvánított.

o. állati hulladék: az állathulla, az állati eredetű melléktermék és a hasznosítatlan állati eredetű anyag.

p. állati hulladék ártalmatlanná tétele: olyan eljárás, amelynek eredményeként az állati hulladék betegség terjesztésére alkalmatlanná válik, valamint a hulladék okozta környezetterhelés csökken, a környezetet veszélyeztető, károsító hatását megszünteti, illetve nagymértékben csökkenti.

q. állati hulladék tulajdonosa: állattartó, vadászatot, halászatot, horgászatot, állattenyésztést, állatszaporítást végző, vágóhidat, élelmiszer-előállító, valamint állati eredetű terméket feldolgozó- illetőleg forgalmazó helyet üzemeltető személy, vagy vállalkozás.

II. fejezet

Az állattartás rendje

Az állattartás általános szabályai

5. § (1) Sülysáp település közigazgatási területén állatot – a közegészségügyi, állategészségügyi, állatvédelmi valamint építésügyi és környezetvédelmi szabályok betartása mellett is – csak e rendeletben foglalt szabályok szerint lehet tartani. 

(2) Az állatok tartására szolgáló építmények és az ezekhez tartozó kiszolgáló létesítmények kialakítása építési engedély alapján történhet a közegészségügyi, állategészségügyi és környezetvédelmi jogszabályok betartásával. Az építmények megvalósítása során alkalmazandó védőtávolságokat e rendelet 1. számú melléklete tartalmazza.

6. § (1) Az állattartó köteles gondoskodni az állatok kedvező életfeltételeinek biztosításáról, a létesítmények tisztántartásáról és folyamatos fertőtlenítéséről, a káros rovarok és rágcsálók rendszeres irtásáról. 

(2) Az állattartó köteles gondoskodni állatainak megfelelő tartásáról, takarmányozásáról és gondozásáról. Állatok védelme és egészségének megóvása érdekében köteles az állategészségügyi rendelkezéseket megtartani és az állatok megbetegedése esetén állatorvos igénybevételéről gondoskodni. 

(3) Ha az állattartó nem kívánja az állatot tovább tartani, köteles annak megfelelő elhelyezéséről gondoskodni. 

(4) Tilos az állattartó által megunt vagy egyéb ok miatt nem tartható állatot szabadon engedni, elhagyni, elűzni, ellátás nélkül magára hagyni, kínozni, éheztetni, bántalmazni, annak szükségtelen szenvedést vagy fájdalmat okozni.
7. § Az állattartónak biztosítani kell, hogy az állattartással senkinek kárt ne okozhasson, mások jogai és jogos érdekei ne sérüljenek. Bármilyen állat csak oly módon tartható, hogy a közterületet, a lakóépületek közös használatú helyiségét, a lakások erkélyét, teraszát, loggiáját, ablakpárkányát ne szennyezze. Az esetleges szennyeződést a tulajdonos illetőleg az állat felügyeletével megbízott személy köteles haladéktalanul eltávolítani. 

  8. § (1) Az állattartó az állati hullák kezelése során köteles betartani különösen az állati hulladékok kezelésének és a hasznosításukkal készült termékek forgalomba hozatalának állategészségügyi szabályairól szóló 71/2003. (VI.27.) FVM rendeletben, valamint az EURÓPAI PARLAMENT ÉS A TANÁCS a nem emberi fogyasztásra szánt állati melléktermékekre vonatkozó egészségügyi előírások megállapításáról szóló 1774/2002/EK (2002. október 3.) rendeletében  foglaltakat.
(2) Az elhullott állatok tetemének, valamint az emberi fogyasztás céljából levágott állatok emberi fogyasztásra alkalmatlan részeinek és az egyéb állati eredetű hulladékoknak az állati hulladék birtokosa köteles a fenti, valamint a mindenkor érvényes jogszabályok előírásainak megfelelő megsemmisítéséről gondoskodni. Az állatok tetemének, valamint az állati eredetű hulladékok elföldelése tilos.
III. fejezet

Az állatok tartása és elhelyezése

9. § (1) Az állatok tartására szolgáló állattartó hely és állattartó telep és az ezekhez tartozó kiszolgáló létesítmények, műtárgyak kialakítása csak a közegészségügyi, állategészségügyi, környezetvédelmi és építésügyi szakhatóságok előírásainak figyelembevételével kiadott építési engedély alapján történhet. Az állattartó építmények engedélyezésekor e rendelet 1. sz. mellékletében meghatározott védőtávolságokat és a 2. sz. mellékletben meghatározott lakóövezeti besorolást, valamint az állattartáshoz szükséges terület meghatározást is alkalmazni kell.
(2) Ahol a meghatározott feltételek nem biztosíthatók, ott építési engedély nem adható ki. Lakóterületen közterület határától számított 15 méteren belül állattartó hely nem helyezhető el.

(3) E rendelet hatálybalépése előtt építési engedéllyel, vagy építési engedély nélkül épült és jóhiszeműen működő állattartó épületek (ólak, istállók, karámok) és állattartó telepek csak akkor tarthatók továbbra is fenn, ha jelen rendelet 1. §-ában meghatározott érdekeket az állattartás nem sérti. Amennyiben az állattartással érintett személyeknek az 1. §-ban meghatározott érdekei nem érvényesíthetők, az ügyben illetékes szakhatóságok bevonásával az állattartást korlátozni kell, vagy az adott helyen meg kell tiltani.

(4) E rendelet az állattartó létesítmények kialakítására, átalakítására a nagylétszámú állattartó telepek, illetve az állattartó helyek esetében 2008. január 1-től kezdődően 5 év átmeneti időt biztosít. Az átmeneti idő elteltével Sülysáp közigazgatási területén csak az e rendelet előírásainak megfelelő állattartó hely és állattartó telep működhet.  
10. § (1) A tartható állatok fajainak, a fajonként tartható állatok számának, valamint a tartáshoz fűzött esetleges kötöttségeknek a meghatározása, a település sajátosságaihoz igazodó – az 1. számú melléklet szerinti – településrész kategóriák szerint történhet.       
(2) Az állattartás szabályozása szempontjából a település az alábbi állattartási övezetekre tagolódik:
a) I. számú településrész kategóriába kell sorolni: az Önkormányzat közigazgatási területének azon útjait, útszakaszait, utcáit, tereit stb. melyekre jellemző, hogy közvetlenül a településközpontban találhatóak.
b) II. számú településrész kategóriába kell sorolni az Önkormányzat közigazgatási területeinek azokat a részeit, melyek a településközpontba már nem tartoznak.
c) III. számú településrész kategóriába azok az Önkormányzati területek tartoznak, melyek a belterületi közigazgatási terület határán fekszenek.
d) IV. számú településrész kategóriába sorolandók az Önkormányzat külterületi és kertes mezőgazdasági (zártkert) területeket.
(3) Az egyes településrész kategóriákba sorolt területeken az állattartó épületek létesítésekor betartandó védőtávolságokat tartható fajokat és a fajonként tartható állatok számát a 2. sz. melléklet tartalmazza.
11. § A 2. számú mellékletben meghatározottaktól eltérően nem lehet nagyállatot tartani nevelési-, oktatási-, egészségügyi létesítmény, egyéb közintézmény, gyógyszertár, temető, élelmiszeripari üzem s vendéglátó egység területén és annak 50 méteres körzetén belül, valamint tilos haszonállatot tartani társasházi lakóépületekben és azok telkén, függetlenül attól, hogy az intézmény, illetve az ingatlan a 10. § értelmében melyik állattartási övezetbe tartozik.

12. § (1) Az I. számú állattartási övezetben legfeljebb 3 db sertés, legfeljebb 2 db kecske, vagy juh és azok éves szaporulata az elválasztásig, baromfi féléből legfeljebb 30 db tartható. Az övezetben prémes állat nem tartható. 

(2) A II. számú állattartási övezetben maximum 2 db ló és annak éves szaporulata legfeljebb 2 éves korig; 5 db szarvasmarha és annak éves szaporulata legfeljebb 9 hónapos korig; legfeljebb 6 db sertés, ezen belül 1 anyakoca és annak éves szaporulata legfeljebb 50 kilogramm testtömegig, legfeljebb 8 db kecske vagy juh és azok éves szaporulata az elválasztásig tartható.
 Egyéb kisállat csak kedvtelésből, és a háztartási igények kielégítésére maximum összesen 30 db baromfi, házinyúl vagy galamb tartható. Az övezetben prémes állat nem tartható.  

(3) A III. számú állattartási övezetben legfeljebb 4 db ló és annak éves szaporulata legfeljebb 2 éves korig; 10 db szarvasmarha és annak szaporulata legfeljebb 9 hónapos korig; 8 db sertés összesen, ezen belül 3 anyakoca és éves szaporulata max. 50 kilogrammos testtömegig; kecske, juh max. 12 db és azok éves szaporulata legfeljebb 5 hónapos korig tartható. Egyéb kisállat csak kedvtelésből a háztartási igények kielégítésére maximum összesen 100 db baromfi, házinyúl vagy galamb tartható. Az övezetben prémes állat nem tartható.   

(4) A IV. számú állattartási övezetben az állattartás lehetősége az ingatlan (földrészlet) nagyságától függően változik: az állategészségügyi és az építésügyi hatóság előzetes szakhatósági hozzájárulása, valamint az önkormányzat képviselő-testületének hozzájáruló határozata alapján tartható. Összesen maximum 40 db nagy állat, és összesen maximum 400 db kis állat, egyéb kis állatból maximum 600 db tartható.
Az állattartás szabályai

13. § Az állattartók kötelesek a haszonállataik tartása során figyelembe venni:

· az állategészségügyről szóló 2005. évi CLXXVI. törvény

· az állategészségügyi Szabályzat kiadásáról szóló 41/1997.(IV.28.) FM rendelet,

· az állatok védelméről és kíméletéről szóló 1998. évi XXVIII. törvény,

· a mezőgazdasági haszonállatok tartásának állatvédelmi szabályairól szóló 32/1999.(III.31.) FVM rendelet,

· az állattenyésztésről szóló 1993 évi CXIV törvény,
· az állattenyésztésről szóló törvény hatálya alá tartozó kisállatfajok körének meghatározásáról szóló 38/1994.(VI.28.) FM rendelet, valamint
· a vonatkozó Európai Unio és a hazai állategészségügyi, állatjóléti rendelkezések előírásait.
14. § (1) Az állattartó - különösen a haszonállatok esetében – köteles:

· az adott állatfaj illetve fajta élettani, viselkedési és szociális igényeit figyelembe venni;

· az állatot jóléte érdekében szakszerűen gondozni;
· megfelelő takarmánnyal és ivóvízzel ellátni;
· elkerülni azt, hogy az állatot szükségtelen fájdalom, sérülés illetve szenvedés érje.

(2) Az állattartó feladata, hogy: 
· az etető és itató-berendezés úgy kerüljön kialakításra, összeállításra, elhelyezésre, üzemeltetésre és karbantartásra, hogy az megfeleljen a vonatkozó jogszabályban meghatározottaknak és az állatok biológiai igényeinek.
· az állatnak – jogszabály eltérő rendelkezése hiányában csak olyan takarmányt adjon, amely a tudomány jelenlegi állása szerint nem befolyásolja kedvezőtlenül az állat jólétét.

· biztosítsa azt, hogy az állatok férőhelye megfeleljen a jogszabályi előírásoknak mind a lekötött mind pedig a szabad tartás esetén.
(3) Állatokat tartani a vonatkozó településrendezési és építésügyi jogszabályoknak – amennyiben külön jogszabály másként nem rendelkezik – az OÉSZ előírásainak megfelelő helyen és építményben, valamint külön jogszabályban foglaltak alapján szabad.
(4) Az állatok tartása az emberek, az állatok egészségét nem veszélyeztetheti, a környezetet nem károsíthatja.

(5) Haszonállatokat lakóépületben tartani nem szabad.

15. § (1) Az állattartó köteles a (2) bekezdésében meghatározott haszonállat tartási tevékenység megkezdését, illetve megszüntetését az állatállományt ellátó állatorvosnál és a települési önkormányzat jegyzőjénél bejelenteni.

(2) Tájékoztatási kötelezettség terheli az állattartót akkor, ha az alábbi haszonállatok bármelyikét legalább az itt feltüntetett darabszámban tartja: 1 db ló; 1 db szamár; 1 db öszvér; 1 db szarvasmarha; 1 db juh; 1 db kecske; 1 db sertés; 1 db méhcsalád; illetve 100 egyedet meghaladó baromfi; 100 egyedet meghaladó nyúl.
16. § (1) Az állatok elhelyezésére szolgáló helyiséget könnyen tisztítható, hézag-és szivárgásmentes, megfelelő lejtésű, csúszásmentes szilárd padozattal valamint hézagmentesen fedett és zárt trágyagyűjtővel kell ellátni.

(2) Az állattartásra szolgáló helyet el kell keríteni, s amennyiben 20 kisállatnál vagy 5 nagy állatnál több haszonállatot tart a tulajdonos, gazdasági udvart kell kialakítani. Az állattartás céljára lekerített gazdasági udvar nem csatlakozhat közvetlenül a szomszédos ingatlanhoz, a kerítéstől számítva legalább egy méteres sávot szabadon kell hagyni, amit sövénnyel kell beültetni.

(3) Az istállót, ólat, ketrecet rendszeresen takarítani kell, s szükség szerint, de évente legalább két alkalommal fertőtlenítő meszelést kell végezni.

(4) Az alkalmazott tartási rendszernek biztosítania kell az állatok megfigyelhetőségének lehetőségét, valamint az etető- és itató berendezésekhez való akadálytalan hozzáférhetőséget.

(5) A beteg vagy sérült állat szükség szerinti elkülönítése, gyógykezelése céljára külön helyet kell biztosítani.

17. § (1) Az állattartásra szolgáló építmények szellőzőnyílásait a saját udvar felé kell kiképezni. Szomszédos ingatlanra szellőzés csak a szomszédos ingatlan tulajdonosának, használójának írásos támogató nyilatkozata alapján alkalmazható. 

(2) A keletkező bűzös gázok áramlását természetes vagy mesterséges szellőzéssel a magasba kell terelni.

18. § (1) Belterületen a trágya-és trágyalétárolót résmentes fedéllel kell ellátni, oldalát és aljzatát pedig vízzáró módon kell kiképezni. Az ólakban és a trágyatárolókban az ammónia-képződés csökkentésére szagtalanító anyagokat kell használni.

(2) A hígtrágyát zárt csöveken kell az aknába elvezetni. A szilárd trágyát szalmával keverve kell tárolni.

(3) Külterületen a trágya tárolása lakóépülettől, ideiglenes tartózkodásra használt gazdasági épülettől legalább 50 méter távolságra történhet. A trágyát földdel, szalmával, fóliával lefedve kell tárolni.

(4) A trágya-és trágyalégyűjtő kiürítéséről szükség szerint kell gondoskodni. A tárolóból a trágyalé kifolyását illetőleg a csapadékvíz oda való befolyását meg kell akadályozni.

(5) A trágya termőföldre történő kijuttatását a vonatkozó környezetvédelmi előírások figyelembe vételével kell elvégezni.

(6) A haszonállatok alom nélküli, hígtrágyás tartása tilos.

IV. fejezet

Az ebtartás szabályai

19. § Belterületen lakóingatlanonként három eb tartható (kivéve a szaporítás céljára szolgáló alomból kikerülő egyedek 3 hónapos korukig).

20. §
 (1) Az eb-tartó köteles az állatot úgy tartani, hogy a társasházban lakó, illetve a falszomszéd, továbbá a közös lakáshasználók, valamint a telekszomszéd nyugalmát tartósan vagy rendszeresen ne zavarja, szabad mozgásukat ne gátolja.

(2) Az érintett lakó(k) az (1) bekezdésben foglaltak be nem tartása esetén az eb-tartás korlátozását vagy megszüntetését kérheti(k). Az érdekeltek nyilatkozatai és a szakhatóságok véleménye alapján a TFKB az eb-tartást korlátozhatja vagy megtilthatja.
21. § Az ebet közterületen illetve a lakóház közös használatú helyiségeiben s annak udvarán biztonságos – vezetésre alkalmas – pórázon kell tartani. Harapós vagy támadó természetű ebet a harapás ellen szájkosárral kell ellátni.

22. § (1) Bekerítetlen ingatlanon ebet szabadon tartani tilos. Az eb tulajdonosa köteles gondosodni arról, hogy az eb tartási helyét ne hagyhassa el. Amennyiben ez nem biztosítható, úgy az eb tartását a jegyző korlátozhatja vagy megtilthatja.

(2) Amennyiben az állattartó az ebet kennelben tartja, annak minimális nagysága 2x2 méter. A kennel közvetlenül a szomszéd kerítésére csak akkor építhető, ha a szomszéd írásban hozzájárul.

(3) Amennyiben a kertben kennel nem létesíthető, a mozgástér biztosítása érdekében minimum 2 méteres lánccal lehet – megfelelő mozgástér biztosítása mellett - az ebet kikötni.

(4) Bekerített ingatlanon eb szabadon tartható, azonban a kerítést úgy kell kialakítani, hogy az eb közterületre való kijutását, szomszédos ingatlanokra történő bejutását valamint a kerítés résein történő kiharapását megakadályozza. 

(5) Harapós, támadó vagy kiszámíthatatlan természetű eb tartása esetén az ingatlan vagy a ház bejáratán szembetűnő módon erre utaló figyelmeztető táblát kell elhelyezni.

(6) A szabadon tartott eb számára minden esetben a méretének megfelelő, az időjárás viszontagságaitól védő fedett építményt (ólat) kell építeni.

23. § Tilos ebet beengedni, bevinni, illetve tartani a vakvezető kutya valamint az intézmény őrzését szolgáló eb kivételével:
a) vendégforgalmat lebonyolító nyilvános helységbe,
b) üzletbe, vagy piac területére, vágóhídra, élelmiszer-feldolgozó üzembe,
c) nevelési, oktatási, egészségügyi, szociális, kulturális létesítmény területére,
d) ügyfélforgalmat lebonyolító közintézmény épületébe,
e) a temető területére,
f) a játszótér területére.

24. § (1) A közterületen tartózkodó gazdátlan vagy kóbor ebet az önkormányzat által megbízott gyepmester, vagy mezőőr köteles és jogosult befogni és elszállítani az önkormányzattal szerződésben lévő állategészségügyi telepre, vagy menhelyre.
(2) Az eb tulajdonosa az értesítés kézhezvételétől számított 8 napon belül kiválthatja az ebet a tartási, ápolási költségek megtérítése után.

(3) A (3) bekezdésben megjelölt kiváltási határidő letelte után az eb további sorsáról az állategészségügyi telep, vagy menhely szabadon rendelkezik a vonatkozó állatvédelmi jogszabályok rendelkezéseire figyelemmel.

25. § Az ebeket a vonatkozó állategészségügyi jogszabályok előírásainak megfelelően a 3 hónapos kor betöltését követően, majd évente ismétlődően veszettség elleni védőoltásban kell részesíteni. 
Méhtartásra vonatkozó szabályok

26. §  (1) A méhtartás során be kell tartani a méhészetről szóló 15/1969. (XI.6.) MÉM rendelet, a méhállományok védelméről és a mézelő méhek egyes betegségeinek megelőzéséről és leküzdéséről szóló 70/2003. (VI. 27.) FVM rendelet előírásait.
(2) A méhészkedést – a vonatkozó külön jogszabályok megtartásával – erre alkalmas területen mindenki szabadon gyakorolhatja.

(3) Háztömbök területén méhészetet létesíteni és fenntartani nem szabad.
(4) A többlakásos lakóházak udvarán és közös használatú kertjében méhészetet létesíteni csak az összes lakás bérlőjének, tulajdonosának hozzájárulásával az (5) bekezdésben foglaltak megtartása mellett szabad.

(5) Méhészetet közös használatú épülettől és a szomszéd ingatlanoktól 4 méterre, a használatban lévő utaktól (közúttól, saját használatú úttól) pedig az út melletti vízelvezető árok külső szélétől számított 10 méter távolságon túl – figyelmeztető tábla kihelyezése mellett – szabad elhelyezni.
(6) huzamosabb emberi tartózkodásra szolgáló helyiség falától:

· 10 m távolságon belül méh nem tartható,

· 15 m védőtávolságon belül maximum 20 méhcsalád,

· 25 m védőtávolságon belül maximum 50 méhcsalád tartható.

Prémes állatokra vonatkozó tartási szabályok

27. § (1) Prémes állatok tartása során figyelembe kell venni a 12.§-ban meghatározott jogszabályok azon rendelkezéseit, melyek a prémes állatokra is vonatkoznak.
(2) A prémes állatok esetében is be kell tartani a haszonállatoknál meghatározott előírásokat – kivéve a méhekre vonatkozó szabályokat.

Kedvtelésből tartott állatok tartásának szabályai

28. § (1) A kedvtelésből tartott állatok esetében az állattartó köteles betartani az állatvédelmi és állategészségügyi előírásokat.
(2) Kedvtelésből tartott állat tartható lakóépületben is.

Veszélyes állatok tartására vonatkozó szabályok
29. § (1) A veszélyes állatok tartása vonatkozásában be kell tartani az állatvédelmi és állategészségügyi előírásokat.
(2) Veszélyes állat – a veszélyes állatokról és tartásuk engedélyezésének részletes szabályairól szóló 8/1999. (VIII. 13.) KÖM-FVM-KNÖM-BM együttes rendeletben foglaltak szerint – szakhatósági hozzájárulás alapján a jegyző engedélyével az abban meghatározottak feltételek mellett tartható.
(3) Veszélyes állat csak úgy tartható, hogy emberi életet, testi épséget és egészséget ne veszélyeztessen, az állat a tartási helyéről kiszabadulni ne tudjon.
Állattartás közterületen
30. § (1) Közterületen haszonállat csak ideiglenesen és csak úgy tartózkodhat, hogy az emberre és más – e rendelet hatálya alá tartozó állatra veszélyt ne jelentsen. 
(2) Nagy haszonállat a település I. település kategóriájú közterületein csak kivételesen és átmeneti ideig tartózkodhat pl, rendezvények, szüreti felvonulás.
Vegyes rendelkezések
 

31. §
 (1) Az e rendeletben nem szabályozott és az engedélyezett darabszámot meghaladó mértékű állattartáshoz - a Kerületi Főállatorvosi Hivatal, az ÁNTSZ Területi Intézete és a környezetvédelmi hatóság véleménye alapján a TFKB adhat engedélyt. Bármely szakhatóság elutasító véleménye esetén az engedély nem adható meg. 

(2) A rendeletben megállapított mértéken felül engedély a közvetlen telektulajdonosok írásbeli hozzájárulásával adható meghatározott időre, de legfeljebb öt évre.

(3) Az állattartás megtiltásáról a kerületi főállatorvos és az illetékes szakhatóságok véleményét figyelembe véve a TFKB dönt. 

(4) Az elhullott állatok tetemének a hullamegsemmisítő helyre történő elszállításáról saját költségén a tulajdonos köteles gondoskodni. 

V. fejezet

Eljárási szabályok
32. § (1) E rendelet szabályainak megsértése esetén – amennyiben az intézkedésre jogszabály nem a jegyzőt vagy más szervet jogosítja fel – a polgármester az állattartót megfelelő tartásra kötelezi, illetve az állattartást korlátozza vagy megtiltja. A TFKB eljárására – a helyi önkormányzatokról szóló 1990. év LXV. törvényben megállapított kivételekkel - a közigazgatási hatósági eljárás és szolgáltatás általános szabályairól szóló 2004. évi CXL. törvényt kell alkalmazni.

 (2) Eb és macskatenyészetek működését – előzetes állategészségügyi hozzájárulás alapján – a képviselő-testület jóváhagyása mellett a jegyző engedélyezi.
33. § E rendeletben foglalt előírások megsértése – magasabb szintű jogszabály eltérő rendelkezésének hiányában – helyben tiltott, közösségellenes magatartásnak minősül, amely a helyben tiltott, kirívóan közösségellenes magatartások jogkövetkezményeiről szóló önkormányzati rendeletben foglaltak szerint százötvenezer forintig terjedhető közigazgatási bírsággal sújtható.

VI. fejezet

Záró rendelkezések
34. § (1) E rendelet a kihirdetését követően 2008. április 01-én lép hatályba. 
 (2) Amennyiben a rendelet kihirdetésekor az állattartó az állattartást e rendelet szerinti tiltott helyen vagy meg nem engedett módon, illetve mértékben folytatja, köteles e rendelet hatályba lépésétől számított öt éven belül azt szabályossá tenni vagy az állattartást megszüntetni, illetve az előírt mértékre csökkenteni. 


Horinka László s.k. 
Gulyásné dr. Gál Ilona s.k.

jegyző
polgármester                                

2. számú melléklet

Az állattartás céljára szóló létesítmény építése, bővítése esetén betartandó védőtávolságok

	
	a védőtávolság méterben meghatározva

	
	lakóépülettôl
pihenô épülettôl
	fúrott kúttól
	ásott kúttól

	nagyállat 
– 3 állatig
– 3 állat felett
	
15 m
25 m
	
10 m
10 m
	
15 m
50 m

	Kisállat
– 20 állatig
– 20 állat felett
	
15 m
25 m
	
10 m
10 m
	
15 m
50 m

	egyéb kisállat
– 30 állatig
– 30 állat felett
	
15 m
25 m
	
10 m
10 m
	
15 m
15 m


Zárt technológiával történő korszerű állattartásnál – a szakhatóságok egyetértése esetén – az előírt védőtávolságok legfeljebb 50%-kal csökkenthetők.

Amennyiben 50 méter távolságon belül gyermekintézmény, egészségügyi intézmény, egyéb közintézmény, élelmiszer-előállító vagy értékesítő egység van, állattartás céljára szolgáló építmény létesítését tilos engedélyezni.

� Módosította: 17/2012. (VI. 29.) önkormányzati rendelet 1. §. Hatályos: 2012. július 1-től.


� Módosította: 4/2009. (III. 19.) önkormányzati rendelet 1. §. Hatályos: 2009. március 20-tól.


� Módosította: 4/2009. (III. 19.) önkormányzati rendelet 2. §. Hatályos: 2009. március 20-tól.


� Módosította: 4/2009. (III. 19.) önkormányzati rendelet 3. §. Hatályos: 2009. március 20-tól.


� Módosította: 16/2012. (V. 22.) önkormányzati rendelet 5. § (3) d). Hatályos: 2012. május 31-től.





